गांववालों ने ईश्वर सिंह से पूछा- 5 साल दिखे नहीं, अब क्या करने आए हो
हरियाणा के कैथल में एक महिला ने जजपा विधायक ईश्वर सिंह काे सरे आम थप्पड़ जड़ दिया। विधायक के साथ लोगों ने धक्का मुक्की भी की। चीका क्षेत्र के गांव भाटिया में घग्गर नदी का बांध टूटने के बाद पानी गांव में भर रहा है
हरियाणा के कैथल में एक महिला ने जननायक जनता पार्टी (JJP) के विधायक ईश्वर सिंह काे सरेआम थप्पड़ मार दिया। विधायक के साथ लोगों ने धक्का-मुक्की भी की।
विधायक ईश्वर सिंह चीका क्षेत्र के गांव भाटिया में घग्गर नदी का बांध टूटने के बाद गांव में भरे पानी से पैदा हुए हालात का जायजा लेने पहुंचे थे। ग्रामीणों ने विधायक से सवाल किया कि 5 साल बाद अब क्या लेने आए हो? बता दें कि JJP हरियाणा की सरकार में भाजपा की साझेदार है।
40 गांवों में बाढ़ का खतरा
बीते दिनों हुई तेज बारिश के बाद चीका क्षेत्र में घग्गर नदी खतरे के निशान से ऊपर बह रही है। 40 गांवों में बाढ़ का खतरा मंडरा रहा है और कई गांवों में पानी भी भर गया है।
बुधवार शाम को पंजाब बॉर्डर के साथ लगे भाटिया गांव में घग्गर नदी का बांध टूट गया और पानी गांव और खेतों में भर गया। जब स्थिति का जायजा लेने के लिए विधायक ईश्वर सिंह पहुंचे तो उन्हें ग्रामीणों के विरोध का सामना करना पड़ा।
विधायक बोले- ग्रामीणों का गुस्सा स्वाभाविक
कुछ समय तक विधायक ईश्वर सिंह का विरोध होता रहा। यहां पर ग्रामीणों की काफी भीड़ जुट गई। सुरक्षा कर्मियों ने विधायक को भीड़ से बचाया।
विधायक ईश्वर सिंह ने कहा कि क्षेत्र के कई गांवों में बाढ़ की स्थिति बनी है। इस स्थिति में ग्रामीणों का गुस्सा स्वाभाविक है। गांव में आई प्राकृतिक आपदा में कोई कुछ नहीं कर सकता।
वीडियो के बाद AAP ने गठबंधन सरकार को घेरा
विधायक को थप्पड़ जड़ने का वीडियो सामने आने के बाद AAP नेता अनुराग ढांडा ने कहा कि लोग हरियाणा की गठबंधन सरकार के नकारापन और भ्रष्टाचार से बेहद परेशान हैं। बाढ़ से खेतों में फसल तबाह हो गई और सरकार से कोई मदद नहीं मिल रही है। आखिरकार गांव वालों का गुस्सा फूट पड़ा।
राहत कार्यों पर भी सरकार का कोई ध्यान नहीं है। आपदा प्रबंधन का पैसा भ्रष्टाचार की भेंट चढ़ गया। JJP के भ्रष्टाचार से परेशान लोगों ने गुहला से JJP विधायक ईश्वर सिंह को जता दिया कि अब और बर्दाश्त नहीं हो सकता।
पानीपत में यमुना नदी में गिरी आर्मी की गाड़ी
हरियाणा के पानीपत में सेना की गाड़ी यमुना में पलट गई। 6 जवान गाड़ी का शीशा तोड़कर बाहर निकल आए। इस दौरान वह चोटिल हो गए। जवान बुधवार को बाढ़ग्रस्त एरिया का दौरा करने के लिए निकले थे। (पूरी खबर पढ़ें)
केजरीवाल बोले- दिल्ली यमुना में पानी हरियाणा की वजह से
वहीं दिल्ली में बाढ़ के खतरे पर CM अरविंद केजरीवाल के निशाने पर हरियाणा आ गया है। दिल्ली CM केजरीवाल ने केंद्रीय गृह मंत्री अमित शाह को चिट्‌ठी लिखी है। जिसमें उन्होंने कहा कि दिल्ली में पिछले 3 दिन से बारिश नहीं हुई। (पूरी खबर पढ़ें)